***ВЯЛІКІ ВОСАЎ***

 *Вялікі Восаў* – былая вёска ў Наваельненскім сельскім Савеце, за 19 кіламетраў на паўднёвы захад ад Краснаполля. Вёска ўваходзіла ў склад калгаса “Ленінскі шлях”. Ад асноўнай, крывалінейнай вуліцы, арыентаванай з паўднёвага ўсходу на паўночны захад (адрэзак шашы), адыходзілі на паўднёвы захад і паўночны захад дзве невялікія прамалінейныя вуліцы. Рэльеф раўнінны. На паўднёвы захад вёска межавала з лесам, на захад праходзіць меліярацыйны канал, злучаны з ракой Якушоўка (прыток р. Сож). Транспартныя сувязі праходзілі па шашы Краснаполле – былая вёска Хатыжын, якая праходзіла праз вёску.

 Вядом Вялікі Восаў з 18 стагоддзя. Уваходзіла вёска ў той час у Рагачоўскую акругу Магілёўскай губерні. Належыла Астрэйкам. У 1880 годзе ў Вялікім Восаве налічвалася 42 двары ў якіх пражывала 284 жыхары. Частка вяскоўцаў займалася кавальскім і кравецкім промысламі.

 У 1897 годзе ў Вялікім Восаве налічваецца 56 двароў і пражывае 518 жыхароў. Меліся 2 млыны, школа граматы.

 У 1909 у вёсцы налічваецца 74 двары і пражывае 566 жыхароў, маецца 1554 дзесяцін зямлі, з якой 120 займае лес. У вёсцы мелася аднакласная школа (народнае вучылішча) і царкоўна-прыходская школа, царква.

У 1926 годзе ў 78 дварах пражывае 517 жыхароў. У 1930-я гады ў Вялікім Восаве таксама быў арганізаваны калгас.

У гады Вялікай Айчыннай вайны вёска была акупіравана нямецка-фашысцкімі войскамі. 35 вяскоўцаў змагаліся на фронце і ў партызанскіх атрадах, з іх 16 загінулі.

 У 1986 годзе – 41 гаспадарка і 99 жыхароў. Працаваў магазін.

**М. ПАПКОВА**

**САМАЯ ЗВЫЧАЙНАЯ**

 - І я такая ж, як усе даяркі. Не лепшая і не горшая. Самая звычайная,- быццам самой сабе заўважае яна, выходзячы з кароўніка.

 - Лепш пра Ліду Капусціну напішыце. Старэй яна за мяне, за шэсцьдзесят, а ўсё доіць. Муж добры, увесь час на кіруючых пасадах быў, і сын вунь чалавек які – рэдактарам газеты працуе! А яна вось з 12 гадоў, як арганізавалі камуну, працуе тут. А там – замужжа ранняе, дзеткі, вайна. Гора. Усё перажыла. Пагаманіце з ёю.

 - Абавязкова пагаманю,- кідаю, згаджаюся з Матрунай Апанасаўнай.

 А яна ўсё стараецца як можна больш паведаць пра сваіх сябровак-таварышак.

 - А бо во Ліда Папкова. Таксама як мы, пенсіянерка. А доіць яшчэ! Чаму б пра яе не расказаць ў газеце? Ці маладых вось узяць! Гэта ж гадоў восем ужо на ферме ў нас Валя Сычанава. З васьмі класаў даіць пайшла яшчэ ў Боліне, а сюды, у Вялікі Восаў, замуж прыйшла. Прыстойная жанчына, маці пяцерых дзетак! І мужык у яе – не гультай, зваршчыкам працуе.

 - Сапраўды цікава, - падтрымліваю зноў Матруну Апанасаўну. Падтрымліваю, слухаючы то пра выдатных пастухоў Васіля Пабегу і Васіля Папкова з яго жонкай, даяркай Лідзіяй Еўдакімаўнай, то пра Ніну Шаройка, таксама маладую даярку і маці трох дзяцей.

 Слухаю і пра клопаты іхнія.

 -Лета дрэннае для жывёлы. Карміць няма чым. Надоі не радуюць… Як ні стараешся, а калі не накорміш кароўку добра – адкуль тое малако будзе! А тут яшчэ даільныя апараты са строю выходзяць. Няма каму рамантаваць іх. Райсельгастэхніка кажа, такіх запчастак няма ў іх.

 - Дык вы рукамі і доіце?

 - Мне не прывыкаць,- кіўнула галавою - жыццё такое было, што ўсяму навучыла…

 Скупа, вельмі скупа пачала расказваць:

 - Пенсію вось нядрэнную цяпер атрымліваю – 60 рублёў, а кінуць работу не магу. Так усе з майго пакалення. Як гэта працаздольнаму яшчэ не працаваць? Не магу сядзець склаўшы рукі. І як пабачу якую маладую, што грэе сваю спіну за мужавай спіной – інакш як ляпёшкай, трутнем не называю.

 Я дык з падлеткавага ўзросту рабочы чалавек. Касіла ў калгасе. За дзень па 35-40 сотак выкашвала. А пасля і на трактарыстку вывучалася. Колькі я зямлі пераарала! На МТСе мяне ўсе-ўсе ведалі!

 І светла-светла стала на душы ад гэтага яе прызнання. Дакранулася сэрцам я да высокага і яснага гарэння чалавечай душы, да матчынага, запаветнага…

 Запала ў сэрца:

 - Ведаеце, я ж Дзень Перамогі таксама рабочым чалавекам сустрэла – на трактары.

 Як многа значыць для яе гэта! І зразумець тое можна. Ці не такія ж як яна, самыя звычайныя нашы маці, з гонарам пранеслі імя савецкай жанчыны, не паддаўшыся ніякай прапагандзе ворага, родную зямлю адстойвалі-ратавалі, дапамагаючы фронту ўсім, на што толькі былі здатныя!

 -Пахвальных грамат ў мяне многа. Ёсць і медаль “Ветэран працы”, - як бы крыху сумеўшыся, сціпла прызнаецца яна мне.

 І я глыбока-глыбока бяру ў сэрца. Саромеюся нават запісаць перад ёю што-небудзь у блакнот. Толькі далёка ад’ехаўшыся, пазначыла ў ім: “Вёска Вялікі Восаў. Даярка- пенсіянерка мясцовай малочнатаварнай фермы Матруна Апанасаўна Ганчарова”.

 Крыху падумаўшы, прыпісваю яшчэ: “Самая звычайная…”

 Чырвоны сцяг. 1979. 26 ліпеня. №80. С. 3.

***Адам КАПУСЦІН***